Valmistub esimene mängija (film)

"Valmistub esimene mängija" (inglise keeles "Ready Player One") on Ameerika Ühendriikide lavastaja Steven Spielbergi 2018. aasta 30. märtsil kinodes linastunud ulmefilm. Film kestab 140 minutit, selle eelarve oli 175 miljonit USA dollarit.
"Valmistub esimene mängija" tegevus toimub mõne aastakümne kauguses tulevikus, kus Ameerikat on tabanud ökoloogiline, majanduslik ja poliitiline krahh. Üha suurem osa inimesi veedab oma töise ja vaba aja fantastilises virtuaalreaalsuses OASIS. Kui sureb OASISe looja James Halliday, kuulutab ta välja avaliku aardejahi OASISesse peidetud "lihavõttemunadele", mille asukohale vihjavad mõistatused – peaauhinnaks OASIS ise ja määratu varandus. Filmi peategelane Wade Owen Watts, kelle avatar OASISes kannab nime Parzival, asub miljonitest konkurentidest hoolimata samuti aaret otsima. Teel ühest mõistatusest ja katsumusest teiseni tuleb tal käia läbi suur osa 1980.–1990. aastate popkultuurist – muusikast, filmidest, arvutimängudest –, millest Halliday teismelisena vaimustus ja mida ta otsustas aardejahi käigus uue põlvkonnaga jagada.
Filmi inspireeris Ameerika kirjaniku Ernest Cline'i samanimeline düstoopiline ulmeromaan 2011. aastast. Cline oli ka üks filmi stsenaristidest, kõrvuti Zak Penniga. Filmitootja Warner Brothers ostis filmiõigused juba aasta enne raamatu valmimist, 2010. aastal. Ehkki raamatu autor osales ka filmi tegemises, on nende vahel olulised erinevused. Nii algab filmi tegevus mitte raamatu alguses, vaid märksa hilisemas punktis, kus esimene mõistatus on juba avastatud. Samuti muudeti mõistatused filmilikumateks. 2015. aastal liitus filmimeeskonnaga lavastaja Steven Spielberg, kes on kiitnud raamatut ülivõrdeliselt ning nimetanud Cline'i visionääriks, "kes nägi tulevikku ette ammu enne meid kõiki". Spielbergi soovituste põhjal toodi stsenaariumisse tagasi mõned algselt väljajäetud kohad, näiteks kaaluta olekus tantsuklubi Distracted Globe. Mõningaid muudatusi tingis ka vajadus saada autoriõigused teostele, mille kirjanik oli tegevustikku põiminud, nii näiteks tuli raamatus olulist osa mängiv jaapani superkangelane Ultraman asendada Raudhiiglasega filmist "The Iron Giant" (1999), mille õigused kuuluvad "Valmistub esimene mängija" tootjale Warner Brothersile. Filmivõtted algasid 1. juulil 2016 ja kestsid 27. septembrini. Ehkki filmi tegevus toimub Ohios, toimusid võtted Inglismaal Birminghamis.

Popkultuuriviited filmis

Nagu raamatus, on ka "Valmistub esimene mängija" filmis ohtralt viiteid ja austusavaldusi popkultuurile 1980.–2010. aastatest. Kõigi filmiks vajalike litsentside hankimisega tegeles filmi eriprojektide juht Deidre Backs. Litsentseeritud tegelaste seas on filmis Raudhiiglane filmist "The Iron Giant", RX-78-2 Gundam sarjast "Mobile Suit Gundam", Mechagodzilla, mitmed tegelased DC Comicsi superkangelaste maailmast ja filmitriloogiast "Sõrmuste isand", Jason Voorhees filmisarjast "Reede 13", Freddy Krueger filmist "A Nightmare on Elm Street", Duke Nukem, Tracer mängusarjast "Overwatch", Ryu, Blanka ja Chun-Li mängusarjast "Street Fighter", Siil Sonic, Lara Croft mängu- ja filmisarjast "Tomb Raider", Kratos mängusarjast "God of War", Nathan Drake mängusarjast "Uncharted", Sackboy mängusarjast "LittleBigPlanet", nimitegelane arvutimängust "Knack" ja Chucky mängusarjast "Child's Play". Hiiglaslikus mängusiseses võidusõidus osalevad teiste seas DeLoreani ajamasin filmisarjast "Tagasi tulevikku" (millele on lisatud KITT telesarjast "Knight Rider"), Mach 5 animest "Speed Racer", seestunud 1958. aasta Plymouth Fury raamatust "Christine", kaubik seriaalist "A-rühm", täiustatud Ford Falcon filmist "Mad Max" ja Kaneda mootorratas filmist "Akira". Filmis leidub viiteid ka filmidele "RoboCop", "Jurassic Park", "King Kong", "2001: Kosmoseodüsseia" ja mängusarjale "Halo".

Muusika

9. juunil 2016 teatas ajakiri Variety, et filmile kirjutab muusika Spielbergi sage kaastööline John Williams. 2017. aasta juulis selgus siiski, et Williams otsustas teise Spielbergi projekti, filmi "The Post" kasuks. Tema asemele palgati helilooja Alan Silvestri. Filmi ametliku heliriba avaldas 30. märtsil 2018 WaterTower Music.
Film sisaldab ka ohtralt litsentseeritud muusikat 1970. ja 1980. aastatest, mis on kogutud digikogumikku "Ready Player One: Songs From The Motion Picture". Füüsiliselt avaldati filmi heliriba 2 CD-l 6. aprillil 2018, suvel kavatsetakse see avaldada ka vinüülplaatidel ja helikassettidel.